कोलकाता नाइटराइडर्स जीतकर तालिका में शीर्ष पर  
शिखर धवन के अर्द्धशतक के बावजूद पूर्व चैम्पियन डेक्कन चार्जर्स को आईपीएल मैच में घरेलू मैदान पर कोलकाता नाइटराइडर्स से 20 रन से हार मिली।
सलामी बल्लेबाज शिखर धवन (54 रन) के अर्द्धशतक के बावजूद पूर्व चैम्पियन डेक्कन चार्जर्स को आईपीएल मैच में घरेलू मैदान पर कोलकाता नाइटराइडर्स से 20 रन से हार मिली।  शाहरुख खान की टीम नौ मैचों में छह जीत से 12 अंक लेकर तालिका में शीर्ष पर पहुंच गई जबकि कप्तान कुमार संगकारा की टीम इतने ही मैचों छह अंक से सातवें स्थान पर बरकरार है और उसकी सेमीफाइनल की डगर काफी मुश्किल है।  केकेआर ने यूसुफ पठान की 26 गेंद में 47 रन की नाबाद पारी और मनोज तिवारी के साथ चौथे विकेट के लिए 80 रन की भागीदारी के बाद सटीक गेंदबाजी से लगातार तीसरी जीत दर्ज की।  कोलकाता नाइटराइडर्स ने बल्लेबाजी का न्यौता मिलने के बाद चार विकेट पर 169 रन बनाए। पिछले मैच में चेन्नई सुपरकिंग्स से 19 रन से हारने वाली मेजबान टीम धवन के 54 रन के बावजूद निर्धारित 20 ओवर में छह विकेट पर 149 रन ही बना सकी।  नाइटराइडर्स की तरफ से इकबाल अब्दुल्ला ने 34 रन और रजत भाटिया ने 26 रन देकर दो-दो जबकि ब्रेट ली और कैलिस ने एक-एक विकेट चटकाए।  टॉस गंवाने के बाद बल्लेबाजी करने उतरी कोलकाता नाइटराइडर्स ने ठीक शुरुआत की लेकिन अंत में पठान (26 गेंद में नाबाद 47 रन, तीन चौके और तीन छक्के) और तिवारी (28 गेंद में 33 रन) की बेहतरीन साझेदारी से टीम चुनौतीपूर्ण स्कोर खड़ा करने में सफल रही। दोनों ने चौथे विकेट के लिए आठ ओवर में 10 रन प्रति ओवर 80 रन जोड़े।